medieval-data/medieval-letters huggingface dataset:
LXXXVIII.  Ordinis Praemonstratensis leges confirmat.   (Laterani, Oct. 15.) [LE PAIGE,  Bibl. Praem.  643.]
Author: Clemens III

CLEMENS episcopus, servus servorum Dei, dilectis filiis HUGONI, abbati Praemonstratensi, et caeteris abbatibus et canonicis Praemonstratensis ordinis, tam praesentibus quam futuris, regularem vitam professis, in perpetuum.

In eminenti apostolicae sedis specula, licet immeriti, disponente Domino constituti, pro singulorum statu solliciti esse compellimur, et ea sincere tenemur amplecti quae ad incrementum religionis pertinent, et ad virtutum spectant ornatum, quatenus religiosorum quies ab omni sit perturbatione secura et a jugo mundanae oppressionis servetur illaesa, cum apostolica fuerit tuitione munita. Attendentes itaque quomodo religio et ordo vester, multa refulgens gloria meritorum et gratia redolens sanctitatis, palmites suos a mari usque ad mare extenderit, ipsum ordinem et universas domos ejusdem ordinis, apostolicae protectionis praesidio duximus confovendas et praesenti privilegio muniendas. Eapropter, dilecti in Domino filii, vestris justis postulationibus benignius annuentes, ad exemplar felicis recordationis Alexandri, Lucii et Urbani praedecessorum nostrorum Romanorum pontificum, universas regulares institutiones et dispositiones, quas de communi consensu vel majoris et sanioris partis fecistis, sicut inferius denotantur, auctoritate apostolica roboramus et praesentis scripti privilegio communimus, videlicet ut ordo canonicus, quemadmodum in Praemonstratensi ecclesia secundum beati Augustini Regulam, dispositionem recolendae memoriae Norberti quondam Praemonstratensis ordinis institutoris et successorum suorum, in candido habitu institutus esse dignoscitur, per omnes ejusdem ordinis ecclesias perpetuis temporibus inviolabiliter observetur, et eadem penitus observantia iidem quoque libri qui ad divinum officium pertinent, ab omnibus ejusdem ordinis ecclesiis uniformiter teneantur, etc., prout jacent in privilegio seu diplomate Lucii III, usque ad ea quae sequuntur. Ego Clemens Ecclesiae catholicae episcopus. Ego Henricus Albanensis episcopus. Ego Theobaldus Ostiensis et Velletrensis episc. Ego Laborans presbyter cardinalis S. Mariae trans Tiberim tit. Calixti. Ego Hyacinthus S. Mariae in Cosmedin diaconus cardinalis. Ego Radulphus S. Georgii ad Velum Aureum diaconus cardinalis. Ego Albinus cardinalis S. Mariae Novae. Datum Laterani per manum Moysi, Sanctae Romanae Ecclesiae subdiaconi, vicem agentis cancellarii, Idibus Octobris, indictione VI, incarnationis Dominicae 1188, pontificatus vero domini Clementis papae III anno primo.
LXXXIX.  Litteris ad Guillelmum archiepiscopum Monteregalensem praecipit ut episcopi Syracusani usu pallii abstineant.   (Laterani, Oct. 19.) [PIRRI,  Sicilia Sacra,  I, 624, ubi fragmento infra edendo haec praemittit: « Autographum invenire minime potui; legi tamen in libro ms. privilegiorum eccles. Monteregalensis apud monachos ejusdem hanc formam:]
Author: Clemens III

Venerabili fratri Guillelmo archiep. Montisregal.

Praecipimus ut Syracusanus episcopus ejusque successores ab usu pallii debeant a modo penitus abstinere. Datum Laterani, XIV Kal. Novemb., anno Sal. 1188, pont. ann. I.
XCI.  Sententiam episcoporum Equilensis, et Torcellani pro susceptione episcopi Castellani ab abbate S. Nicolai de Litore in die Ascensionis confirmat.   (Laterani, Oct. 31.) [F. CORNELIUS,  Eccles. Venet.,  t. XIII, p. 322.]
Author: Clemens III

CLEMENS episcopus, servus servorum Dei, ven. Fr. MARCO Castellano episcopo, salutem et apostolicam benedictionem.

Ea quae judicio statuuntur, in sua debent firmitate consistere, et apostolico robore communiri, ne alicujus valeant malignitate per praesumptionem turbari. Intelleximus siquidem quod cum ven. fratres nostri Equilensis et Torcell. episcopi causam quae vertebatur inter te et abbatem ac monachos S. Nicolai super susceptione tua ab ipso abbate et fratribus, in die Ascensionis Domini in missa majori, et ad processionem, et ad refectionem tibi, cum tuis praestandam de mandato nostro appellatione remota diffiniendam suscepissent, tandem super susceptione ipsa, processione, ac refectione rationibus auditis plenius, et intellectis, et veritatem rei per confessionem abbatis et monachorum ejusdem monasterii sufficienter cognita, sententiam pro te diffinitivam tulerunt, quam utique ratam et firmam habentes, ad exemplar bon. mem. Urbani papae, praedecessoris nostri auctoritate apostolica praesentis scripti patrocinio communimus; statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, II Kal. Novembris, pontificatus nostri anno primo.
XCIII.  Privilegium pro monasterio Casinensi.   (Laterani, Nov. 19.) [TOSTI,  Storia di Monte-Casino,  II, 214.]
Author: Clemens III

CLEMENS episcopus, servus servorum Dei, dilectis filiis . . . abbati, et monachis Casinensibus, salutem et apostolicam benedictionem.

Cum vobis tam in capite quam in membris ab apostolica sede sit concessa libera sepultura, vobis quoque de consueta clementia ejusdem sedis, cui nullo mediante noscimini subjacere, duximus indulgendum, ut quoties pro corporibus mortuorum in processione vos exire contigerit, crucem, incensum, et aquam benedictam portandi juxta morem terrae liberae, nullius contradictione vel appellatione obstante, habeatis de nostra licentia facultatem. Verum si aliqui contra vos causam movere voluerint quod libertatem hujusmodi non debeatis habere, in nostra praesentia suam justitiam assequantur. Datum Laterani XIII Kalendas Decembris, pontificatus nostri anno primo.
XCIV.  Casinense monasterium sub B. Petri et apostolicae sedis protectione suscipit. Coenobium idem, caeteris per Occidentem praeferendum esse declarat. Abbatem ejusdem coenobii in conventibus, superiorem caeteris abbatibus locum tenere ac priorem sententiam proferre decernit.   (Laterani, Nov. 21.) [MARGARINI,  Bullar. Casin.,  II, 216.]
Author: Clemens III

CLEMENS episcopus, servus servorum Dei, dilectis filiis ROFFRIDO abbati monasterii S. Benedicti Casinensis ejusque fratribus tam praesentibus quam futuris, regularem vitam professis, in perpetuum.

Omnipotenti Deo cujus melior est misericordia super vitas gratias agimus, quoniam gloriosus in sanctis suis atque miserabilis est, et virtutes suas ubicunque vult, ineffabili bonitate ostendit. Ipse quippe dignationis suae potentia beatissimum Benedictum patrem omnium constituit monachorum. Ipse enim monasticae legis latorem et operatorem esse disposuit. Ipse illius meritis, Casinense monasterium in quo, et sanctissime vixit, et gloriosissime obiit, omnibus per occidentem monasteriis, clementi benignitate, praefecit. Quoniam igitur dignum est ut tam celebre et solemne monasterium, apostolica sedes specialius amplectatur, monasterium ipsum ad exemplar Romanorum pontificum praedecessorum nostrorum felicis memoriae, sub sancti Petri et nostra protectione suscipimus, et praesentis scripti pagina communimus. Praeterea praedecessorum nostrorum sanctae memoriae Urbani et Calixti Romanorum pontificum vestigia subsequentes, vestrumque coenobium caeteris per occidentem coenobiis praeferendum asserimus. Et tam te quam successores tuos in omni conventu episcoporum, seu principum, superiorem omnibus abbatibus consedere, atque in judiciis priorem caeteris sui ordinis juris sententiam proferre sancimus. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine ditrictae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen, amen, amen. Datum Laterani, per manum Moysi sanctae Romanae Ecclesiae subdiaconi, vicem agentis cancellarii, X Kalend. Decembris, indictione VIII, anno Incarnationis Dominicae 1188, pontificatus vero domni Clementis papae III anno I.
C.  Privilegium pro Roffrido abbate Cassinensi.   (Laterani, Dec. 13.) [D. TOSTI,  Storia di Monte-Casino,  II, 214.]
Author: Clemens III

CLEMENS episcopus, servus servorum Dei, venerabilibus fratribus archiepiscopis et episcopis, in quorum episcopatibus sunt ecclesiae, et alia bona monasterii Cassinensis, salutem et apostolicam benedictionem.

Cum monasterium Cassinense inter alia monasteria magnae sit dignitatis, et nominis, et ad Romanam Ecclesiam nullo mediante pertineat, circa statum ejus communi et speciali debito vigilare nos convenit, et ipsius jura pastoralis sollicitudinis studio conservare, ne de minori possemus diligentia reprehendi, si bona ejus aliquorum pateremur violentiis, vel rapinis exponi. Hac itaque consideratione inducti ad exemplar praedecessorum nostrorum dilecto filio nostro R. Cassinensi abbati per privilegium fratrum nostrorum subscriptionibus roboratum duximus indulgendum, ut in malefactores monasterii sui, si archiepiscopi vel episcopi, in quorum episcopatibus habitant, secundo vel tertio requisiti do ipsis justitiam facere noluerint vel distulerint, ecclesiasticam sententiam proferendi de auctoritate nostra libere habeat facultatem. Inde est quod fraternitati vestrae per apostolica scripta mandamus atque praecipimus, quatenus de malefactoribus praescripti monasterii parochianis vestris, de quibus idem abbas vel fratres ejus, vel ipsorum nuntius apud vos querimoniam deposuerint, dilatione, et conditione cessante, districtam justitiam faciatis, vel sententiam, quam idem abbas in eos juxta indulgentiam sedis apostolicae dederit, sublato appellationis obstaculo firmiter observetis, et usque ad dignam satisfactionem jubeatis ab omnibus observari. . . . . . Datum Laterani, Idibus Decembris pontificatus nostri anno primo.
CII.  (  Ad preces Petri episcopi omnia privilegia quae Romani pontifices Signinae Ecclesiae quondam indulserant confirmat, ubi inter alia loca haec praecipue numerantur castella.  Collis Medius, Mattelonicus, Gabilianus, Plumbinaria, Valmontonius, Lacus ac mons Fortinius.--Datum Laterani, XIV Kalend. Jan., ind. VII, anno 1188, pontificatus anno I.--  Id totum jampridem eidem Petro episcopo Lucius III contulerat amplissimo privilegio, quod multum facit ad diffinienda confinia Sig inae dioecesis  (Vide  Patrologiae tom.  CCI,  in Lucio III, sub num.  67) .[UGHELLI,  Italia sacra,  I, 1237.] CIII.  Capituli ecclesiae S. Alexandri Bergomatis jura quaedam confirmat.   (Laterani, Dec. 23.) [UGHELLI,  Italia sacra,  IV, 472.]
Author: Clemens III

CLEMENS episcopus, servus servorum Dei, dilectis filiis OBERTO Pergam. Eccles. praeposito et capitulo Sancti Alexandri, salutem et apostolicam benedictionem.

Cum ab apostolica sede, etc. Eapropter, vestris justis, postulationibus annuentes, ut vobis liceat ecclesiastica censura compellere presb. qui ordinantur, ad fidelitatem ipsi Ecclesiae faciendam, sicuti per consuetudinem hactenus est obtentum, quod eam fidelitatem facere debent. Et ab Anastasio et Adriano praedecessoribus nostris fuit apostolico munimine confirmatum et statutum ut a susceptis ordinibus arceantur, si post susceptos ordines eam statim noluerint exhibere, et illos similiter qui ad eamdem Ecclesiam venire debent ad missam majorem in dominicis diebus, et aliis solemnitatibus, ut accedant, sicut in summorum pontificum Innoc. et Eugenii sententia continetur, et absque controversia hactenus observatum, devotioni vestrae liberam tribuimus auctor. apostol. facultatem. Datum Laterani, X Kal. Jan., pontific. nostri an. II.
CVII.  Universis clericis per Norvegiam constitutis interdicit, « ne quis eorum, nisi forte ut tribuat poenitentiam et sacramenta ecclesiastica morientibus et prava opera dissuadeat, in expeditionem ire praesumat, » alioquin fore, ut ea, quam archiepiscopus Nidrosiensis in eos protulerit, sententia a sese confirmetur.   (Laterani, Jan. 28.) [THORKELIN,  Diplom. Arna-Magn.,  II, 11.]
Author: Clemens III

CLEMENS episcopus, servus servorum Dei, dilectis filiis universis clericis per Norvegiam constitutis, salutem et apostolicam benedictionem.

Cum arma clericorum, juxta sacrae Scripturae testimonium, orationes et lacrymae judicentur, periculosum est vobis et professioni vestrae penitus inimicum, bellis vos carnalibus immiscere, qui debetis etiam a curis saecularibus abstinere, juxta illud Apostoli: « Nemo militans Deo implicat se negotiis saecularibus, etc. » Inde est quod universitati vestrae auctoritate apostolica prohibemus, ne quis vestrum nisi forte ut tribuat poenitentiam et sacramenta ecclesiastica morientibus, et prava opera dissuadeat, in expeditionem ire, aliqua temeritate praesumat. Alioquin sententiam quam propter. hoc venerabilis frater noster Nidrosiensis archiepiscopus in vos tulerit, nos auctoritate Domino ratam habebimus, et mandabimus inviolabiliter observandam. Datum Laterani, V Kal. Februarii, pontificatus nostri anno secundo.
CVIII.  Ad sorores ecclesiae Langenhorstensis.   (Laterani, Febr. 10.) [NIESERT,  Munster. Urkundens.,  IV, 219.]
Author: Clemens III

CLEMENS episcopus, servus servorum Dei, dilectis in Christo filiabus monialibus ecclesiae de Langenhorst, salutem et apostolicam benedictionem.

Cum ab apostolica sede petuntur quae tutelam ecclesiarum respiciunt et profectum, animo nos decet libenti concedere, et juxta petentium voluntatem consentaneam rationi, affectu prosequente complere. Significavit quidam nobis dilectus filius Franco vicedominus Monasteriensis ecclesiae, quod cum quaedam haereditas ad eum fuisset jure haereditario devoluta, pro salute animae suae in honorem Sancti Joannis Baptistae in proprio fundo suo monasterium vestrum construxit. Et quia quam plures ecclesias in partibus illis videbat advocatorum importunitate gravari in vestra ecclesia statuit, ut eligendi advocatum facultatem liberam habeatis hoc modo. Quod si idem electus fuerit importunus, potestatem liberam habeatis alium eligendi, nec in eo officio filius primi haereditario jure succedat. Nos itaque ejusdem vicedomini justis postulationibus annuentes, ordinationem illam sicut rationabiliter facta est, auctoritate apostolica confirmamus et praesentis scripti patrocinio communimus. Statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Siquis autem hoc attentare praesumpserit indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, IV Idus Februarii, pontificatus nostri anno secundo.
CXII.  Priori et fratribus Frontis-Avellanae concedit, ut monasterii S. Victoris statum corrigant.   (Laterani, Mart. 16.) [MITTARELLI,  Annal. Camaldul.,  IV, App., p. 179.]
Author: Clemens III

CLEMENS episcopus, servus servorum Dei, dilectis filiis . . . priori et fratribus Fontis-Avellanae, salutem et apostolicam benedictionem.

Cum a sede apostolica fuerunt postulata quae ad religionis pertinent honestatem et pacem Ecclesiarum respiciunt et profectum, animo nos decet libenti concedere et effectu prosequente complere. Eapropter, vestris postulationibus annuentes, ut monasterium Sancti Victoris cum pertinentiis suis ad vos pertinens, quod in temporalibus et in spiritualibus est plurimum deformatum, et expedit ut reducatur in statum vestra sollicitudine meliorem, licitum sit vobis, sicut ad vos pertinet, specialiter disponere, et, salva sedis apostolicae auctoritate et canonica justitia dioecesani episcopi, regulariter ordinare, auctoritate apostolica indulgemus. Nulli ergo, etc. Si quis, etc. Datum Laterani, XVII Kal. Aprilis, pontificatus nostri anno secundo.
CXIII.  Geraldo priori et fratribus Grandimontensibus significat, se Joanni presbytero cardinali tit. S. Marci, apostolicae sedis legato, dedisse mandatum, ut Stephanum ordinis Grandimontensis institutorem sanctis ascriptum esse palam faceret.   (Laterani, Mart. 21.) [  Acta SS.  Febr. t. III, 204.]
Author: Clemens III

CLEMENS episcopus servus servorum Dei, dilectis filiis GERALDO priori et fratribus Grandimontis, salutem et apostolicam benedictionem.

Ideo sacrosanctam Romanam Ecclesiam Redemptor noster caput omnium esse voluit et magistram, ut ad ejus dispositionem et nutum, divina gratia praeeunte, quae ubicunque a fidelibus gerenda sunt ordinentur, et errata in melius corrigantur, et ad ejus consilium in ambiguis recurratur; quod ipsa statuerit nemini, quantumcunque de suis meritis glorietur, liceat immutare. Ne, si forte promiscua daretur universis licentia, quaecunque sibi secundum voluntatem propriam occurrerent, perpetrandi confusa libertas, cum secundum personarum diversitatem vota dissentiant, in aliorum aliquando scandalum, sine justi discretione libraminis, commendanda supprimeret, et minus digna laudibus immeritis celebraret. Inde siquidem fuit quod bonae memoriae praedecessor noster Urbanus, audita fama religionis, et vitae commendabilis puritate, qua sanctae recordationis Stephanus Grandimontensis ordinis institutor emicuit, quantis etiam miraculorum testimoniis omnipotens Deus ipsius voluit mundo merita declarare, legatis, quos ad partes illas direxit pro quibusdam negotiis Ecclesiae tractandis, plenam circa haec investigationem committere voluit, ut et ipsorum caeterorumque virorum, quibus sine dubitatione fides esset adhibenda, testimonio, ad id agendum consulto procederent, quod et fidelium commodis et ipsius sancti viri honori, qui hactenus velut in sterquilinio gemma latuerat, congrue videretur. Nos etiam et testimonio charissimi filii nostri Henrici, illustris Anglorum regis, nec non venerabilium fratrum nostrorum, Guillelmi Remensis S. Sabinae presbyteri cardinalis, Bartholomaei Turonensis, et Heliae Burdegalensis archiepiscoporum et Seibrandi Lemovicensis episcopi, et dilectorum Bobardi tunc S. Angeli et Octaviani SS. Sergii et Bacchi diaconorum cardinalium, qui in partibus illis functi sunt legationis officio, et aliorum multorum episcoporum plenius instructi de vita, meritis et conversatione, qua supradictus vir sanctus asseritur floruisse, et quod multimodis miraculorum indiciis divina voluit pietas eum illustrare, hujus exsecutionem negotii dilecti filii nostri Joannis S. Marci presbyteri cardinalis, apostolicae sedis legati, duximus arbitrii committendam, per apostolica illi scripta mandantes, ut ad locum vestrum accedens, et convocatis adjacentium illarum partium episcopis, caeterisque viris religiosis, ipsum inter sanctos, auctoritate qua fungimur, nos denuntiet ascripsisse; deinceps in sanctorum catalogo numerandum, et per ipsius merita Redemptoris suffragia decrevisse cum reliquorum sanctorum interventionibus postulanda. Datum Laterani, XII Kalendas Aprilis, pontificatus nostri anno secundo.
CXV. [  Pistori] episcopo Vicentino mandat, cognoscat, num sorores S. Christinae, destructa ecclesia, aliam intra civitatem Tarvisinam, adversante episcopo aedificent. Moniales coerceat.   (Laterani, April. 15.) [MITTARELLI,  Annal. Camaldul.,  IV, Append., 176.]
Author: Clemens III

CLEMENS episcopus, servus servorum Dei, venerabili fratri . . . Vicentino episcopo salutem et apostolicam benedictionem.

Dilectis filiis nostris decano et canonicis Tarvisinis significantibus, intelleximus quod venerabilis frater noster Conradus eorum episcopus, ad preces felicis recordationis Urbani papae praedecessoris nostri, quibusdam monialibus ordinem Camaldulensem professis, locum quemdam extra murum civitatis concessit, in quo ad honorem Dei et memoriam beatae Christinae ecclesiam fabricarunt, in qua idem episcopus divina officia saepius celebravit, et per eum eidem loco beneficia plurima sunt collata. Caeterum earum abbatissa de praesenti vita subtracta, et a sororibus ibidem sepulta, eaedem moniales praescriptam ecclesiam destruxerunt, et praescripta abbatissa exhumata eam intra muros civitatis in eorum parochia, sine ipsarum et episcopi dioecesani consensu, in loco minus idoneo tumularunt; ecclesiam ibidem, sicut dicitur, erigentes, et non attendentes quod nullus, sine illorum et episcopi dioecesani assensu, salvis Ecclesiae Romanae privilegiis, in eorum parochia valeat ecclesiam fabricare. Quia igitur, si verum est quod asseritur, tantae praesumptionis audacia non est sine correctione debita relinquenda, fraternitati tuae per apostolica scripta mandamus, quatenus inquiras super his sollicitus veritatem, et quod a praedictis monialibus noveris esse praesumptum, auctoritate nostra, cessante appellatione, corrigas et emendes. Datum Laterani, XVII Kalendas Maii, pontificatus nostri anno secundo.
CXIX.  Eberhardo Merseburgensi et Ottoni Eischtettensi episcopis mandat ut de vita et miraculis Ottonis I, episcopi Bambergensis, diligenter inquirant, eumque, nisi impedimenta invenerint, sanctis ascriptum declarent.   (Laterani, April. 29.) [USSERMANN,  episcopatus Bambergensis,  Prob., 133.]
Author: Clemens III

CLEMENS episcopus, servus servorum Dei, venerabilibus fratribus E. Merseburgensi et O. Eistettensi episcopis, et dilectis filiis S. Emmerammi Ratisponensi et Schwartzensi abbatibus, decano et scholastico Wirtziburgensi salutem et apostolicam benedictionem.

Ad audientiam apostolatus nostri ex quarumdam serie litterarum et relatione multorum pervenit, quod divina potentia per merita et interventum beati Ottonis, qui Bambergensis fuit episcopus, multam est operata salutem, praecipue in gente Pomeranica, ad quam fuit ab apostolica sede transmissus, et in ea compluribus miraculis donavit illi Dominus coruscare. Quoniam igitur juxta divinae Scripturae testimonium lucerna non sub modio sed supra candelabrum est ponenda, discretioni vestrae per apostolica scripta mandamus, quatenus de vita ipsius et miraculis diligentius inquiratis, quae nobis fuerunt per multorum litteras indicata; et si non inveneritis aliquid quod obsistat, ipsum canonizatum auctoritate freti apostolica solemniter et publice nuntietis, anniversarium diem sui transitus facientes et publice nuntiantes ad honorem Dei et ipsius beati viri memoriam solemnem habere. Datum Laterani, III Kal. Maii pontificatus nostri anno secundo.
CXX.  Ottonem II episcopum Bambergensem de mandato Merseburgensi et Eischtetensi episcopis dato, certiorem facit.   (Laterani, Maii 1.) [  Ibid.  ]
Author: Clemens III

CLEMENS episcopus, servus servorum Dei, venerabili fratri OTTONI episcopo et dilectis filiis canonicis et universo clero et populo Bambergensi montis S. Michaelis, salutem et apostolicam benedictionem.

Cum sedi apostolicae referuntur ea quae ad salutem pertinent animarum et devotionem cleri et populi manifestis indiciis respicere comprobantur, ea sicut convenit libenter audimus, et ut debeant in Domino promoveri favorem ut expedit impertimur apostolicum et assensum. Hinc est quod cum ad audientiam apostolatus nostri quarumdam serie litterarum et multorum relatione pervenerit, quod divina potentia per miracula et interventum B. Ottonis, qui Bambergensis fuit episcopus, sit multorum operata salutem, praecipue in gente Pomeranica, ad quam fuit ab apostolica sede transmissus, in qua donavit illi Dominus Deus compluribus miraculis coruscare. His gratanter auditis, et pro tantis beneficiis omnipotenti Domino gratiarum actionibus exsolutis, vestris piis desideriis ad laudem Dei satisfacere cupientes, venerabilibus fratribus nostris Merseburgensi, et Eistettensi, episcopis, et dilectis filiis S. Emmerami Ratisponensi et Schwartzensi abbatibus, decano et scholastico Wirtzeburgensi dedimus in mandatis, quatenus de vita ipsius et miraculis diligenter inquirant, quae nobis fuerunt per multorum litteras indicata. Et si non fuerit inventum aliquid, quod obsistat, ipsum canonizatum praedictae magnae personae debeant solemniter et publice auctoritate freti apostolica nuntiare, anniversarium diem sui transitus facientes et publice nuntiantes ad honorem Dei et ipsius beati viri memoriam solemnem haberi. Datum Laterani, Kalend. Maii, pontificatus nostri anno secundo.